Advokatlik tuzilmalari tomonidan statistik maʼlumotlarni taqdim qilish tartibi toʻgʻrisidagi nizomni tasdiqlash haqida
(order, 2024-12-23)

Oʻzbekiston Respublikasi Prezidentining 2018-yil 13-apreldagi PQ-3666-son “Oʻzbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar toʻgʻrisida”gi qaroriga muvofiq buyuraman: 1. Advokatlik tuzilmalari tomonidan statistik maʼlumotlarni taqdim qilish tartibi toʻgʻrisidagi nizom 1-ilovaga muvofiq tasdiqlansin. 2. Ayrim idoraviy normativ-huquqiy hujjatlar 2-ilovaga muvofiq oʻz kuchini yoʻqotgan deb topilsin. 3. Mazkur buyruq Oʻzbekiston Respublikasi Advokatlar palatasi bilan kelishilgan. 4. Ushbu buyruq 2025-yil 1-fevraldan eʼtiboran kuchga kiradi. Mazkur Nizom advokatlik tuzilmalari tomonidan statistik maʼlumotlarni taqdim qilish tartibini belgilaydi. 1. Mazkur Nizomda quyidagi asosiy tushunchalar qoʻllaniladi: avtomatik shakllantiriladigan maʼlumotlar — “Yuridik yordam” axborot tizimi (bundan buyon matnda Tizim deb yuritiladi) orqali inson omilisiz avtomatik ravishda olinishi mumkin boʻlgan maʼlumotlar; statistik maʼlumotlar — avtomatik shakllantiriladigan maʼlumotlar va advokatlik tuzilmasi rahbari tomonidan mustaqil taqdim etiladigan maʼlumotlar asosida ushbu Nizomning ilovasida keltirilgan hisobot shakllariga muvofiq taqdim etiladigan maʼlumotlar; hisobot davri — kalendar yil hisobida birinchi yarim yillik uchun iyul sanasiga qadar, ikkinchi yarim yillik uchun kelgusi yilning yanvar oyiga qadar boʻlgan davr. 2. Faoliyat yuritayotgan advokatlik tuzilmalari tomonidan statistik maʼlumotlar har bir hisobot davri uchun taqdim etiladi. Tugatish jarayonidagi advokatlik tuzilmalari tomonidan statistik maʼlumotlar advokatlik tuzilmasini tugatish jarayoniga oʻtkazish vaqtida taqdim etiladi. 3. Har bir hisobot davri uchun statistik maʼlumotlar kelgusi oʻn besh yil davomida Tizimda saqlanadi. 4. Advokatlik tuzilmasi rahbari tomonidan statistik maʼlumotlar Tizim orqali advokatlik tuzilmasi joylashgan joydagi Advokatlar palatasining hududiy boshqarmasiga birinchi hisobot davri uchun 10-iyul sanasiga qadar, ikkinchi hisobot davri uchun kelgusi yilning 10-yanvar sanasiga qadar taqdim etiladi. 5. Statistik maʼlumotlarni taqdim etish muddatining soʻnggi kuni dam olish yoki ishlanmaydigan bayram kuni yoxud boshqa ishlanmaydigan kunga toʻgʻri kelsa, u holda statistik maʼlumotlarni taqdim etish muddati keyingi ish kuniga qadar uzaytiriladi. 6. Advokatlik tuzilmasi tomonidan statistik maʼlumotlar ishonchli maʼlumotlar asosida toʻliq toʻldirilgan va ularni mantiqiy tekshirish natijasida aniqlangan kamchiliklar toʻliq bartaraf etilgan boʻlishi kerak. 7. Statistik maʼlumotlarning har bir katakchasidagi koʻrsatkich ushbu Nizomning ilovasida keltirilgan hisobot shakllarida keltirilgan oʻlchov birliklari va izohlarga muvofiq koʻrsatiladi. Bunda, statistik maʼlumotlar kiritilayotgan vaqtda tegishli katakchada: koʻrsatkich yoʻq boʻlgan holda nol qiymati bilan toʻldiriladi; avtomatik shakllantiriladigan maʼlumotlar advokatlik tuzilmasi tomonidan taqdim etiladigan maʼlumotlarga muvofiq boʻlmagan hollarda advokatlik tuzilmasi rahbari tomonidan ushbu maʼlumotlarga oʻzgartirish kiritiladi va bu haqida izoh qayd etiladi. 8. Advokat advokatlik tuzilmasidan chiqqan taqdirda, uning advokatlik tuzilmasidan chiqquniga qadar amalga oshirilgan faoliyatiga oid statistik maʼlumotlar taqdim etilishi kerak. 9. Statistik maʼlumotlar toʻliq kiritilgandan soʻng advokatlik tuzilmasi rahbarining elektron raqamli imzosi bilan tasdiqlanadi va Advokatlar palatasining tegishli hududiy boshqarmasiga yuboriladi. 10. Advokatlar palatasi hududiy boshqarmasi tomonidan statistik maʼlumotlar Tizim orqali avtomatik ravishda umumlashtiriladi va har bir hisobot davri yakunlangandan soʻng kelgusi oyning oʻn beshinchi sanasidan kechiktirmay Advokatlar palatasiga yuboriladi. 11. Advokatlar palatasi Boshqaruv aʼzolarining shaxsiy elektron kabinetida barcha hududlar boʻyicha statistik maʼlumotlar avtomatik umumlashtiriladi. 12. Umumlashtirilgan yakuniy statistik maʼlumotlar har bir hisobot davri yakunlangandan soʻng kelgusi oyning yigirmanchi sanasidan kechiktirmay Oʻzbekiston Respublikasi Adliya vazirligiga Tizim orqali taqdim etiladi. 13. Statistik maʼlumotlar Oʻzbekiston Respublikasi Adliya vazirligi tomonidan Tizimga barchaning foydalanishi uchun ochiq holda joylashtiriladi. 14. Mazkur Nizom talablarini buzilishida aybdor boʻlgan shaxslar qonunchilik hujjatlariga muvofiq javob beradi. 1. Oʻzbekiston Respublikasi adliya vazirining 2018-yil 5-yanvardagi 1-mh-son “Advokatlik tuzilmalarining statistik maʼlumotlar shakllarini tasdiqlash haqida”gi buyrugʻi (roʻyxat raqami 2960, 2018-yil 5-yanvar) (Qonun hujjatlari maʼlumotlari milliy bazasi, 06.01.2018-y., 10/18/2960/0513-son). 2. Oʻzbekiston Respublikasi adliya vazirining 2018-yil 22-maydagi 292-mh-son “Advokatlik tuzilmalarining statistik maʼlumotlar shakllarini tasdiqlash haqida”gi buyruqning muqaddimasiga oʻzgartirish kiritish toʻgʻrisida”gi buyrugʻi (roʻyxat raqami 2960-1, 2018-yil 22-may) (Qonun hujjatlari maʼlumotlari milliy bazasi, 23.05.2018-y., 10/18/2960-1/1249-son). 3. Oʻzbekiston Respublikasi adliya vazirining 2023-yil 21-dekabrdagi 23-mh-son “Sud qarorlarining qonuniyligi, asosliligi va adolatliligini tekshirish instituti takomillashtirilishi munosabati bilan ayrim idoraviy normativ-huquqiy hujjatlarga oʻzgartirishlar kiritish toʻgʻrisida”gi buyrugʻiga (roʻyxat raqami 3485, 2023-yil 21-dekabr) ilovaning 2-bandi.